Kako ubrzati pridruživanje BiH EU i NATO savezu? 19/9/02 - 2002-09-19
U Sarajevu borave komesar EU za medjunarodne odnose Chris Paten i delagacija NATO saveza.
Po dolasku u Sarajevo, komesar evropske unije za međunarodne odnose, Chris Paten, posjetio je jedinicu DGS BiH na sarajevskom aerodromu, gdje se upoznao sa organizacijom i načinom rada ove speceifične jedinice. Nakon toga, zajedno sa Visokim predstavnikom, posjetio je srednju tehničku školu u Sarajevu, koja je renovirana sredstvima EU. Gospoda Paten i Ashdown, zajednički su konstatirali da bolja budućnost BiH ovisi o obrazovanju mladih ljudi. Gospodin Paten je izrazio zadovoljstvo što je EU mogla pomoći i sektor obrazovaja u BiH. Nakon sastanka sa predsjedavajućim Vijeća Ministara BIH Draganom Mikerevićem i ministrom vanjskih poslova Zlatkom Lagumdžijom, g. Paten je izjavio da su Smjernice iz Mape puta u suštini ispoštovane i Evropska komisija će početi izradu studije izvodljivosti za pregovore o potpisivanju sporazuma o stabilizaciji i pridruživanju BiH Evropskoj uniji, ali tek nakon općih izbora i to ukoliko budu izabrane one strukture koje su opredijeljene za daljnje reforme. On je ocijenio da je u BiH učinjen veliki progres u uspostavi demokracije, ekonomskim reformama i učvršćivanju mira, ali da je u oblasti reformi preostalo mnogo posla, te da izrada studije izvodivosti domaćim vlastima i narodu BiH treba biti dodatni podstrek. Gospodin Paten je izrazio nadu da će narod BiH izaći na izbore 5.oktobra i glasati, te da će iskoristiti svoje demokratsko pravo i izabrati modernu evropsku budućnost. Članovi Predsjedništva BiH razgovarali su danas u Sarajevu sa delegacijom NATO saveza o Odluci Predsjedništva o organizaciji i radu institucija obrane na nivou države, što je jedan od uvjeta za prijem BiH u Partnerstvo za mir. Prema riječima predsjedavajućeg Belkića, sa direktorom NATO-a za Balkan Robertom Serijem, razgovarano je o važnosti i značaju izbora generalnog sekretara Stalnog komiteta za vojna pitanja i njegovog zamjenika, koji će brzo i ekspeditivno implementirati u potpunosti Odluku o organizaciji i radu institucija obrane u BiH. Ja vjerujem da ćemo mi uskoro organizirati i konstituirajuću sjednicu novog stalnog Vojnog Komiteta, kazao je g.Belkić. Gospodin Seri je kazao da je uspostavljanje državne kontrole nad oružanim snagama bitan uvjet za ulazak u projekat Partnerstva za mir, a sljedeći, jako značajan, je imenovanje generalnog sekretara Stalnog komiteta za vojna pitanja!